|  |
| --- |
| **ZÁVEREČNÁ SPRÁVA CELOŠTÁTNEJ SÚŤAŽE**  **„Poznaj slovenskú reč“**  **42. ročník – 2021/2022** |

**Bratislava 2022**

**42. ročník súťaže Poznaj slovenskú reč  
pre žiakov základných a stredných škôl s vyučovacím jazykom maďarským  
záverečná správa**

**Úvod**

Vyučovanie slovenského jazyka a slovenskej literatúry v základných a stredných školách s vyučovacím jazykom maďarským má ústredné postavenie. Prehĺbenie záujmu žiakov o slovenský jazyk podporuje aj jazyková súťaž POZNAJ SLOVENSKÚ REČ, ktorej 42. ročník vyhlásilo Ministerstvo školstva, vedy, výskumu a športu Slovenskej republiky (ďalej MŠVVaŠ SR) dňom 04. 11. 2022 (list č. 2021/20840:2-C1630) v súlade so Smernicou MŠ SR č. 23/2017 s účinnosťou od 1. júna 2017 na základe žiadosti Štátneho pedagogického ústavu (ďalej ŠPÚ) zo dňa 26. 10. 2020 (list č. ŠPÚ-300-430-1069/2020).

**Charakteristika súťaže**

Súťaž Poznaj slovenskú reč je jazykovou súťažou kategórie A pre základné a stredné školy. Je celoštátneho charakteru, má postupový charakter a končí sa celoštátnym kolom. Súťaž je jednou z foriem dobrovoľnej záujmovej činnosti žiakov, ktorá sa využíva ako dôležitý výchovno-vzdelávací prostriedok v procese skvalitňovania jazykovej pripravenosti žiakov základných a stredných škôl s vyučovacím jazykom maďarským. Realizuje sa každý školský rok pod gesciou Štátneho pedagogického ústavu (poverenie č. 2010-16906/38338:1-915 MŠVVaŠ SR zo dňa 18. 10. 2010) a je určená žiakom základných a stredných škôl s vyučovacím jazykom maďarským, resp. žiakom tried s vyučovacím jazykom maďarským v Slovenskej republike (základné školy, stredné školy: gymnáziá, stredné odborné školy).

Účasť v súťaži je dobrovoľná a individuálna. Obsahová náplň súťaže vyplýva z cieľov súťaže, ako aj z cieľov obsiahnutých v platných pedagogických dokumentoch. V školskom roku 2021/2022 sa 42. ročník súťaže Poznaj slovenskú reč riadil Organizačným poriadkom (ďalej OP) č. 2017-12674/39423:2-10IO a Usmernením k realizácii okresných a krajských kôl súťaže Poznaj slovenskú reč.

**Poslanie a ciele súťaže**

Poslaním súťaže Poznaj slovenskú reč je prispieť k vyhľadávaniu talentovaných a nadaných žiakov, podporiť rozvoj ich talentu a pomáhať pri prezentácii ich schopností, rozvíjať ich tvorivé odborno-teoretické vedomosti a schopnosti, vyvolať ich systematický záujem o slovenský jazyk, vytvárať trvalý kladný vzťah k vyučovaciemu predmetu slovenský jazyk a slovenská literatúra, viesť ich k samostatnej tvorivej činnosti, upevňovať ich záujem o sebavzdelávanie. Súťaž umožňuje pedagógom využívať získané poznatky v skvalitnení výchovno-vzdelávacieho procesu. Poslaním súťaže je podporiť aj používanie spisovného jazyka, resp. používanie jazyka v rámci estetických činností.

Súťaž nadväzuje na vzdelávanie v základných a stredných školách s vyučovacím maďarským, ktorej obsahová náplň pre jednotlivé kategórie súťaže vyplýva z cieľov súťaže a z platných pedagogických dokumentov pre vyučovací predmet slovenský jazyk a slovenská literatúra.

Cieľom súťaže je rozvíjať sociálne, komunikačné, osobné, sociálne a občianske kľúčové kompetencie žiakov, vhodnou motiváciou vytvoriť a pestovať ich pozitívne postoje k slovenskému jazyku. Špecifickým cieľom súťaže je prehĺbiť záujem žiakov o slovenský jazyk, hlavne o jeho aktívne používanie, ktorý je jedným z podmienok úspešného uplatnenia sa v ďalšom štúdiu a neskôr aj v zamestnaní, pestovať a posilniť kladný vzťah k slovenskej kultúre, k histórii slovenského národa, k učeniu sa štátneho jazyka, pestovať a posilniť toleranciu k slovenskému národu, upozorniť žiakov na odlišnosti a rovnosti v jazyku, rozvíjať ich kultivovaný prejav ako prostriedok presadenia samého seba a nadobudnúť sebavedomie pri vystupovaní na verejnosti, rozvíjať ich komunikačné schopnosti a návyky, aby žiaci získali kvalitnú jazykovú kompetenciu, t. j. schopnosť primerane reagovať v rozličných jazykových situáciách.

**Štruktúra súťaže**

Súťaž sa člení na štyri kategórie:

1. kategória: žiaci 3. a 4. ročníka základnej školy s vyučovacím jazykom maďarským (ďalej ZŠ s VJM);

2. kategória: žiaci 8. a 9. ročníka ZŠ s VJM a 3. a 4. ročníka gymnázia s osemročným vzdelávacím programom s vyučovacím jazykom maďarským (ďalej OGY s VJM);

3. kategória: žiaci 6. a 7. ročníka OGY a 2. a 3. ročníka gymnázií so štvorročným vzdelávacím programom (ďalej G s VJM) a stredných odborných škôl (ďalej SOŠ s VJM) vo štvorročnom vzdelávacom programe;

4. kategória: žiaci 1. až 3. ročníka v trojročnom vzdelávacom programe odboru vzdelávania v strednej odbornej škole s VJM.

Súťažiaci postupne absolvujú postupové súťažné kolá (školské, okresné a krajské), z ktorých sa dostanú do celoštátneho kola len najlepší – prví traja z krajských kôl.

**Obsahová náplň súťaže**

Súťaž v 1. kategórii pozostáva z prednesu jednej riekanky alebo vyčítanky a jednej básničky vyžrebovanej zo zoznamu 8 riekaniek alebo vyčítaniek a 16 básničiek, z reprodukcie vypočutého textu, z čítania krátkeho textu po príprave a zo súvislého rozprávania na danú tému pomocou osnovy vo forme otázok. V 2. kategórii pozostáva z reprodukcie vypočutého textu, z čítania krátkeho textu po príprave, zo samostatnej  tvorby stručného súvislého textu z daných slov a jeho ústneho prednesu a zo súvislého rozprávania na danú tému bez použitia osnovy. V 3. kategórii pozostáva z reprodukcie vypočutého populárno-náučného textu, zo samostatnej tvorby textu úvahového charakteru a jeho ústneho prednesu a zo samostatnej tvorby textu pomocou vytypovaných slov a jeho ústneho prednesu. Vo 4. kategórii pozostáva z interpretácie vypočutého textu, zo samostatnej tvorby textu opisného charakteru a jeho ústneho prednesu a zo samostatnej tvorby textu pomocou vytypovaných slov a jeho ústneho prednesu.

**Hodnotenie výkonov súťažiacich**

Výkon súťažiacich sa v školských a okresných kolách hodnotil podľa Obsahovej náplne súťaže POZNAJ SLOVENSKÚ REČ záväznej pre všetky postupové kolá a kategórie od školského roku 2019/2020. Celkový výkon súťažiacich sa hodnotí naďalej vo všetkých kategóriách bodovou hodnotou, na základe ktorej sa súťažiaci zaraďujú do jedného pásma (zlaté, strieborné alebo bronzové).

**Metodické riadenie súťaže**

Po odbornej stránke súťaž riadia odborné komisie príslušných úrovní v súlade s organizačným poriadkom súťaže (Čl. 5, body 7., 8., 9., 10., 11. a 12.). Členmi odborných komisií sú zástupcovia škôl, odborov školstva regionálnych úradov školskej správy, priamo riadených organizácií ministerstva, sekcie regionálneho školstva ministerstva, vedeckých inštitúcií, profesijných a občianskych združení aktívnych v oblasti vyučovania slovenského jazyka a slovenskej literatúry.

**Celoštátna odborná komisia**

Súťaž riadi celoštátna odborná komisia, ktorú menuje MŠVVaŠ SR a v ktorej je zastúpený gestor a okresný úrad, zodpovedný za organizáciu celoštátneho kola, resp. sú zastúpené všetky kraje, v ktorých sa realizujú nižšie postupové kolá súťaže. V školskom roku 2021/2022 pracovala celoštátna odborná komisia menovaná v roku 2019 generálnou riaditeľkou Sekcie národnostného a inkluzívneho vzdelávania MŠVVaŠ SR na päťročné funkčné obdobie (menovanie č. 2019/9398:8-C1620 zo dňa 25. 03. 2019) v zložení:

predseda: PaedDr. Anita Halászová, Štátny pedagogický ústav Bratislava,

členovia:

Mgr. Andrea Döményová, Štátny pedagogický ústav Bratislava,

za Bratislavský kraj Mgr. Zuzana Kontárová, Spojená škola s VJM Senec,

za Trnavský kraj Mgr. Silvia Patassy, ZŠ Zoltána Kodálya s VJM Dunajská Streda,

za Nitriansky kraj Mgr. Monika Hamarová, ZŠ a MŠ Pétera Pázmánya s VJM Šaľa,

za Banskobystrický kraj PaedDr. Katarína Pivníková, Reformované gymnázium Mihálya Tompu s VJM Rimavská Sobota,

za Košický kraj Mgr. Jana Košútová, SPŠ strojnícka Košice.

Metodickým riadením postupových kôl súťaže boli poverené odbory školstva okresných úradov v sídlach krajov. Od 1. januára 2022 prebrali organizáciu nižších postupových kôl v zmysle Smernice č. 32/2021 o organizácii regionálneho úradu školskej správy regionálne úrady školskej správy. Za organizačné zabezpečenie celoštátneho kola súťaže zodpovedal Regionálny úrad školskej správy v Nitre. Celoštátne kolo súťaže Poznaj slovenskú reč metodicky a obsahovo riadi od roku 2010 gestor súťaže, Štátny pedagogický ústav na základe poverenia č. 2010-16906/38338:1-915 MŠVVaŠ SR zo dňa 18. 10. 2010.

**Realizácia súťaže v školskom roku 2021/2022**

Štátny pedagogický ústav, gestor súťaže Poznaj slovenskú reč, vydal v zmysle platných protipandemických opatrení a v zmysle platného OP Usmernenie k realizácii okresných a krajských kôl súťaže Poznaj slovenskú reč. Usmernenia sa týkali všetkých súťažných kategórií súťaže.

V školskom roku 2021/2022 sa postupové kolá súťaže uskutočnili v zmysle Čl. 6 OP. Základné a stredné školy uskutočnili školské kolá dištančnou formou v zmysle platného OP do 10. februára 2022. V sídle kraja sa v zmysle vyššie uvedeného usmernenia realizovali okresné kolá do 25. marca a krajské kolá do 22. apríla 2022.

**Celoštátne kolo súťaže Poznaj slovenskú reč**

Celoštátne kolo súťaže vo všetkých kategóriách sa už piatykrát uskutočnilo v Strednej odbornej škole stavebnej – Építészeti Szakközépiskola v Nových Zámkoch v dňoch 8. – 10. júna 2022 pod záštitou Regionálneho úradu školskej správy v Nitre. Organizačným zabezpečením bola riaditeľom Štátneho pedagogického ústavu poverená Stredná odborná škola stavebná na Nitrianskej ceste 61 v Nových Zámkoch listom č. 410-1567-3296/2021 zo dňa 29. 11. 2021).

Ubytovanie súťažiach, pedagógov, porotcov a hostí bolo zabezpečené v ubytovacom zariadení školy. Súťaž bola po stránke organizačnej, personálnej a materiálno-technickej na vynikajúcej úrovni. Vďaka organizátorom mala súťaž kvalitnú prípravu a hladký priebeh.

Do celoštátneho kola súťaže postúpili žiaci, ktorí sa umiestnili na 1. až 3. mieste krajských kôl. Celoštátne kolo súťaže bolo nielen o odovzdávaní vedomostí, o preukázaní schopností žiakov a študentov, ale aj o poznávaní a poznaní.

V prílohe uvádzame základné údaje a informácie o celoštátnom kole súťaže.

**Úroveň súťaže** v jednotlivých kategóriách **celoštátneho kola** súťaže zhodnotili predsedovia odborných porôt.

**1. kategória**

Členovia odbornej poroty 1. kategórie:

PaedDr. Anita Halászová (Štátny pedagogický ústav v Bratislave) – predsedníčka,

PaedDr. Piroška Szalayová (ZŠ s VJM Mierovo) – členka,

Mgr. Anita Horváth (ZŠ s materskou školou s VJM Tomášikovo) – členka.

Súťaže v 1. kategórii sa zúčastnilo z piatich krajov Slovenskej republiky 11 žiačok, ktoré sa umiestnili na 1. až 3. mieste v krajskom kole súťaže. Súťaž mala štyri časti: a) prednes riekanky, vyčítanky, básne vyžrebovanej zo zoznamu, b) reprodukcia vypočutého textu (Marta Hlušíková: Kolotoč – Zornička, ročník 54/64, 2002, máj, s. 7), c) čítanie krátkeho textu po príprave (Marta Hlušíková: Kolotoč – Zornička, ročník 54/64, 2002, máj, s. 7) a d) súvislé rozprávanie na jednu z daných 5 tém (Môj najkrajší deň, Moja obľúbená rozprávka, Stretnutie s vílou, Škola, náš druhý domov, Moje plány na ďalších 10 rokov).

Na prvom mieste sa umiestnila s 80 bodmi Eszter Čerňanová zo ZŠ G. Czuczora s VJM Nové Zámky, ktorú do súťaže pripravovala Mgr. Aneta Dékányová. Na druhom mieste so 79,67 bodmi sa umiestnila Šarlota Makovínyi z Katolíckej spojenej školy F. Fegyvernekiho s VJM Šahy, ktorú pripravovala Mgr. Éva Jusztin Czaudt. Nina Baloghová zo ZŠ s MŠ s VJM Vetvárska Bratislava, ktorú do súťaže pripravovala Mgr. Mónika Drancsík, obsadila v súťaži so 73,67 bodmi tretie miesto. Odborná porota konštatovala, že úroveň súťaže I. kategórie bola porovnateľná s výkonmi za posledné roky a výkony podávané súťažiacimi boli veľmi vyrovnané a porovnateľné. Na spoločnom vyhodnotení odborná porota pochválila súťažiacich za ich vynikajúce výkony a vyzdvihla vysokú úroveň pripravenosti žiakov, za čo sa poďakovala pedagógom, ktorí sa podieľali na systematickej príprave svojich žiakov.

Okrem jednej sa každá súťažiaca sa umiestnila v jednom z pásiem. Do bronzového pásma sa dostali traja súťažiace. Najviac, až 5 súťažiacich sa umiestnilo v striebornom pásme a prvé dve postúpili do zlatého pásma. V priemere súťažiaci dosiahli 67,0018 bodov z maximálneho počtu bodov 86.

Odborná porota konštatovala, že výkony súťažiacich vo všetkých častiach súťaže boli veľmi vyrovnané. Skoro bezchybnú výslovnosť mali dievčatá v časti A. Text určený na reprodukciu globálne pochopili a dokázali jazykovo správne reprodukovať. Reprodukciu krátkeho príbehu o tom, ako Filip zažil prvú jazdu v kolotoči, zvládli veľmi dobre, pochopili pointu príbehu ale niektoré ešte aj pridali ďalšie detaily, resp. „prepísali príbeh“ alebo nedokázali zmeniť v reprodukcii dialógy na nepriamu reč. Čítanie krátkeho textu po príprave dievčatá zvládli na dobrej úrovni, až na jednu súťažiacu čítali plynule a so správnou intonáciou. V časti D zameranej na tvorbu súvislého ústneho prejavu súťažiace vyberali rovnomerne všetky ponúkané témy. V prípade, že súťažiace nepostupovali podľa pokynov, odborná porota položila niekoľko doplňujúcich otázok. V prednese súvislého textu na vybranú tému odborná porota zaznamenala nedostatky hlavne v kompozícii. Menšie rezervy boli v oblasti skloňovania. Súťažiace boli veľmi dobre pripravené aj po jazykovej stránke, boli kreatívne a dokázali pohotovo reagovať aj na otázky odbornej poroty. Odborná porota vyzdvihla vysokú úroveň pripravenosti žiačok, za čo sa poďakovala prítomným pedagógom, ktorí sa podieľali na systematickej príprave svojich žiačok.

Výsledky všetkých súťažiacich 1. kategórie sú zverejnené na webovom sídle ŠPÚ [final\_vysledkova\_1kategoria\_09062022.pdf (statpedu.sk)](https://www.statpedu.sk/files/sk/sutaze/poznaj-slovensku-rec/2022/final_vysledkova_1kategoria_09062022.pdf).

**2. kategória**

Členovia odbornej poroty 2. kategórie:

Mgr. Andrea Döményová (Štátny pedagogický ústav v Bratislave) – predsedníčka,

Mgr. Silvia Patassy (Základná škola Zoltána Kodálya s VJM Dunajská Streda) – členka,

Mgr. Monika Hamarová (ZŠ s materskou školou P. Pázmánya s VJM Šaľa) – členka.

V celoštátnom kole súťažilo 14 žiakov (13 dievčat a 1 chlapec) z 14 škôl, ktorí sa umiestnili na 1. až 3. mieste v krajskom kole súťaže. Deviati súťažiaci sa už zúčastnili súťaže v nižších ročníkoch. V celoštátnom kole súťažili siedmi ôsmaci, štyria deviataci a jeden zo 4. ročníka gymnázia s 8-ročným vzdelávacím programom. Úlohy súťaže pre 2. kategóriu boli nasledovné: a) reprodukcia vypočutého textu (Jaroslava Kuchtová: Ryšavky – úryvok z 2. kapitoly, SPN – Mladé letá, s. r. o., 1. vyd., 2018, 13 – 18 s., ISBN 978-80-10-03342-3), b) čítanie krátkeho textu po príprave (Vincent Šikula: Ruže – Slniečko, ročník 52, marec 1998, s. 20 – 21), c) samostatná tvorba stručného súvislého textu z daných slov (veľa, ľúbiť, neskoro, dokázať, príklad, divoký, -á, -é, ulica) a d) súvislé rozprávanie na jednu z daných 5 tém (Vo sne som bol dospelým/bola dospelou, Moje najobľúbenejšie miesto v mojom bydlisku, Sviatky v našej rodine, Keby som dostal/-a zvieratko, Moje plány na letné prázdniny).

Víťazkou 2. kategórie sa stala Bianka Biháryová zo ZŠ a G s VJM Dunajská ulica Bratislava s 95,66 bodmi, ktorú pripravovala Mgr. Zuzana Wittenbergerová. Na druhom mieste sa umiestnila Barbora Klenovčanová tiež žiačka Mgr. Zuzany Wittenbergerovej zo ZŠ a G s VJM Dunajská ulica Bratislava s 91 bodmi. Tretie miesto s 90,66 bodmi získala Izabella Popálená zo ZŠ s VJM A. M. Szencziho Senec, ktorú pripravovala Mgr. Kristína Szabóová.

Napriek tomu, že v posledných dvoch rokoch sa súťaž z dôvodu pandémie nekonala, úroveň bola veľmi vyrovnaná a v porovnaní s predchádzajúcimi rokmi stále veľmi dobrá. Všetci žiaci boli zaradení do zlatého, strieborného a bronzového pásma, čo znamená, že podávali vyrovnané výkony. Pri reprodukcii súťažiaci preukázali, že textu porozumeli, veľmi výstižne a presne reprodukovali vypočutý text. Žiaci mali bohatú slovnú zásobu, nemali problém s jazykovou správnosťou. Pri čítaní sa javili len menšie nedostatky v intonácii a dynamike, pri výslovnosti zámena tie. Porota skonštatovala, že žiaci čítali technicky lepšie ako v predchádzajúcich ročníkoch súťaže a dbali aj na výraz. Pri tvorbe súvislého textu z daných slov niektorí súťažiaci nepoužili všetky slová a traja namiesto slova veľa použili napr. slovo veľakrát, mnoho, oveľa. Svoje myšlienky však sformulovali gramaticky správne, mali bohatú slovnú zásobu, dbali na kompozíciu textu a boli veľmi kreatívni. Pri poslednej úlohe si žiaci mohli vybrať z piatich tém. Prvú tému (Vo sne som bol dospelým/bola dospelou) si vybrali traja, druhú tému (Moje najobľúbenejšie miesto v mojom bydlisku) si zvolili štyria súťažiaci. Tretia téma (Sviatky v našej rodine) oslovila dvoch žiakov. Téma Keby som dostal/-a zvieratko sa zapáčila dvom súťažiacim. Poslednú tému (Moje plány na letné prázdniny) si vybrali traja žiaci. V tejto časti boli žiaci najviac kreatívni, dokázali, že vedia nielen jazykovo správne a plynule rozprávať o danej téme, ale kládli dôraz aj na kompozíciu textu a na výber slovnej zásoby. S plynulosťou prejavu počas celej súťaže nikto nemal problém. Na vyhodnotení porota pochválila súťažiacich za ich vynikajúce výkony a poďakovala sa i učiteľom za prípravu žiakov aj v sťažených podmienkach pandémie.

Všetci žiaci boli zaradení do jedného z pásiem: 5 žiaci sa dostali do zlatého, 7 do strieborného a 2 do bronzového pásma. V priemere dosiahli 85,67 bodov z maximálneho počtu bodov 100.

Výsledky všetkých súťažiacich 2. kategórie sú zverejnené na webovom sídle ŠPÚ <https://www.statpedu.sk/files/sk/sutaze/poznaj-slovensku-rec/2022/final_vysledkova_2kategoria_09062022.pdf>.

**3. kategória**

Členovia odbornej poroty 3. kategórie:

Mgr. Jana Košútová (SPŠS Komenského 2 Košice) – predsedníčka,

PhDr. Katarína Vaškaninová (Bratislava) – členka,

Mgr. Eleonóra Laczová (Základná škola s VJM Nesvady) – členka.

Do celoštátneho kola súťaže sa zúčastnilo len 12 súťažiacich (6 dievčat a 6 chlapcov), z ktorých 7 súťažili aj v nižších ročníkoch. V celoštátnom kole súťažili dvaja z 2. ročníka (1 z G a 1 z SOŠ) a deviati z 3. ročníka gymnázia so 4-ročným vzdelávacím programom a 1 z 3. ročníka SOŠ. Súťažiaci prezentovali 7 G a 3 SOŠ. Súťaž v 3. kategórii pozostáva: a) z interpretácie vypočutého neznámeho populárno-náučného textu (J. Koníčková: Tri pravidlá, vďaka ktorým môžete mať dobré vzťahy s ľuďmi. – https://eduworld.sk//cd/jaroslava-konickova/6733/3-pravidla-vdaka-ktorym-mozete-mat-dobre-vztahy-s-ludmi), b) zo samostatnej tvorby textu úvahového charakteru (Rodina a spoločnosť, Kniha a čítanie, Masmédiá, Vzdelávanie a práca, Mládež a jej svet) a jeho ústneho prednesu, c) zo samostatnej tvorby textu pomocou vytypovaných slov (Spôsob, venovať sa, originálny/-a/-e, váš/ vaša / vaše, dvoje, keby, milo, alebo, nad, hm) a jeho ústneho prednesu.

Na prvom mieste sa umiestnila Kristína Labudová so 75,66 bodmi zo ZŠ a G S. Máraiho s VJM Košice, ktorú do súťaže pripravila Judit Erőss. Na druhom mieste sa tiež umiestnil žiak Judit Erőss zo ZŠ a G S. Máraiho s VJM Košice, ktorý získal 73,66 bodov. Na treťom mieste sa umiestnil Ádám Gál z Gymnázia Z. Kodálya s VJM Galanta so 72 bodmi, ktorého do súťaže pripravila Andrea Mészáros.

Odborná porota konštatovala, že výkony súťažiacich boli na lepšej úrovni ako v roku 2019 (rozptyl medzi 1. a 12. miestom 15,33 bodov). Kladne hodnotila adekvátnu spisovnú slovenčinu pri jednotlivých ústnych prejavoch súťažiacich. Text určený na reprodukciu študenti pochopili nadpriemerne a tým celkovo podali výborný výkon. Pri samostatnej tvorbe textu úvahového charakteru taktiež podali súťažiaci slušný výkon – pri jednotlivých témach využili svoju fantáziu, opretú o vlastné vedomosti a zručnosti. Ich jazyková kompetencia bola celkovo dobrá. Pri jednotlivých doplňujúcich otázkach boli pohotoví a promptní. V širšom aspekte sa problémy vyskytli najmä pri tretej súťažnej úlohe, t. j. pri samostatnej tvorbe textu pomocou vytypovaných slov (a jeho ústnom prednese), kde nie vždy adekvátne použili slová z daných výrazov.

Každý súťažiaci sa umiestnil v niektorom zo zlatého alebo strieborného pásma. Piati sa umiestnili v zlatom a siedmi v striebornom pásme. Súťažiaci tejto kategórie dosiahli v priemere 67,0833 bodov z maximálneho počtu bodov 80. Odborná porota aj tento rok mohla konštatovať, že na výkonoch žiakov bolo vidno systematickú prípravu a kvalitnú prácu jednotlivých pedagógov, ktorí dlhodobo pripravujú svojich zverencov.

Výsledky všetkých súťažiacich 3. kategórie sú zverejnené na webovom sídle https://www.statpedu.sk/files/sk/sutaze/poznaj-slovensku-rec/2022/final\_vysledkova\_3kategoria\_09062022.pdf.

**4. kategória**

Členovia odbornej poroty 4. kategórie:

PaedDr. Rozália Bezáková – predsedníčka,

PhDr. Martina Fichnová (SOŠ stavebná Nové Zámky) – členka,

Mgr. Marta Mészárosová (Súkromné gymnázium Dunajská Streda) – členka.

Celoštátneho kola sa zúčastnili 3 stredné odborné školy so 4 súťažiacimi (3 dievčatá), dvaja súťažiaci z 2. ročníka a dvaja z 3. ročníka. Traja sa v predchádzajúcich rokoch nikdy nezúčastnili súťaže.

V prvej časti súťažiaci interpretovali vypočutý text s názvom Mobilné telefóny. Druhá časť pozostávala z tvorby ústneho prejavu na témy Môj nezabudnuteľný zážitok na odbornom výcviku, Technické vybavenie a pracovné nástroje dielne/strediska praktického vyučovania, Boli sme na odbornej exkurzii, Robím to, čo ma baví – idem si za svojím cieľom, Moje dva najobľúbenejšie predmety. Tretia časť obsahovala samostatnú tvorbu textu použitím piatich slov rozličného slovného druhu (spievať, málo, bicykel, široký/á/ é, niekto).

Na 1. mieste sa umiestnila Stella Goljanová (bronzová medailistka z roku 2019) zo SOŠ obchodu a služieb Komárno s počtom bodov 74,33, ktorú pripravovala Mgr. Alena Procházková. Víťazka z roku 2019, Monika Cseletková zo Súkromnej spojenej školy Štúrovo, ktorú pripravovala Mgr. Sarolta Csicsay, sa umiestnila na 2. mieste so 66,66 bodmi. Na 3. mieste sa umiestnil s 51,33 bodmi Krisztofer Alföldy, žiak Mgr. Kataríny Sárkány zo Súkromnej strednej odbornej školy s VJM Dunajská Streda.

Odborná porota konštatovala, že všetky úlohy a zadania boli vytvorené adekvátne danej kategórii a typu súťažných škôl. Zhodla sa na tom, že žiaci boli na súťaž veľmi dobre pripravení. Výkony súťažiacich v jednotlivých úlohách boli nad priemer. Študenti preukázali v 1. súťažnej úlohe výnimočné kvality, bohatú slovnú zásobu a plynulý jazykový prejav.

Úroveň súťaže 4. kategórie bola porovnateľná s úrovňou z minulých ročníkov. Prví traja súťažiaci sa umiestnili v jednom z pásiem. Jedna súťažiaca sa nedostala ani do bronzového pásma. Súťažiaci tejto kategórie dosiahli v priemere 57,17 bodov z maximálneho počtu bodov 80, čo je o 1,77 bodov lepší priemer oproti ročníku v roku 2019. S výkonmi súťažiacich bola odborná porota spokojná.

Výsledky všetkých súťažiacich 4. kategórie sú zverejnené na webovom sídle https://www.statpedu.sk/files/sk/sutaze/poznaj-slovensku-rec/2022/final\_vysledkova\_4kategoria\_09062022.pdf.

Zverejnené výsledky všetkých kategórií sú platné, nakoľko protest proti výsledkom celoštátneho kola súťaže v zmysle OP Čl. 6 ods. 4 bod n) u predsedu celoštátnej odbornej komisie nikto nepodal. Údaje za celoštátne kolo sa zapísali do prihlášok žiakov a ich správnosť potvrdili svojím podpisom predsedovia odborných porôt jednotlivých kategórií.

Celoštátna odborná komisia súťaže Poznaj slovenskú reč konštatovala, že celoštátne kolo 42. ročníka súťaže malo kvalitnú úroveň zásluhou súťažiacich, pedagógov a organizátorov.

**Zverejnenie dokumentov súťaže**

Dokumenty súťaže Poznaj slovenskú reč a formuláre k správe a vyhodnoteniu jednotlivých postupových kôl sa nachádzajú na webovom sídle (http://www.statpedu.sk/sk/sutaze/poznaj-slovensku-rec/).

Záverečná správa za 42. ročník súťaže Poznaj slovenskú reč bude zverejnená na webovom sídle [Poznaj slovenskú reč - ŠPÚ (statpedu.sk)](https://www.statpedu.sk/sk/sutaze/poznaj-slovensku-rec/).

**Informácie o súťaži**

O celoštátnom kole informoval v Televíznych novinách verejnoprávny Rozhlas a televízia Slovenska dňa 14. 6. 2022 (dostupné na: [Správy RTVS - Televízny videoarchív RTVS](https://www.rtvs.sk/televizia/archiv/13982/333480#2522)).

Výber z fotografií z celoštátneho kola súťaže je zverejnený na webovom sídle Štátneho pedagogického ústavu http://www.statpedu.sk/sk/sutaze/poznaj-slovensku-rec/.

Na webových sídlach regionálnych úradov školských správ boli zverejnené dokumenty a informácie o postupových kolách súťaže (pozvánky, propozície, výsledkové listiny). Základné a stredné školy, centrá voľného času informovali o priebehu a výsledkoch na svojich webových sídlach.

Nižšie uvádzame výber z propagácie súťaže a z informácií o súťaži:

https://relaxrs.webnode.sk/products/poznaj-slovensku-rec-usmernenie-okresneho-kola/ <https://relaxrs.webnode.sk/products/42-rocnik-okresnej-sutaze-poznaj-slovensku-rec-vyhodnotenie/>

https://www.maraigimi.sk/hu/2022/04/23/a-poznaj-slovensku-rec-keruleti-forduloja/

[Kerületi döntős a Selye gimi diákja a Poznaj slovenskú reč társalgási versenyen | Bumm.sk](https://www.bumm.sk/regio/2022/04/22/keruleti-dontos-a-selye-gimi-diakja-a-poznaj-slovensku-rec-tarsalgasi-versenyen) <https://parameter.sk/elso-helyezest-ert-el-neratos-alfoldi-krisztofer-poznaj-slovensku-rec-verseny-keruleti-fordulojan>

https://dunaszerdahelyi.sk/dobogos-elso-helyezes-poznaj-slovensku-rec-szlovak-nyelvi-verseny-keruleti-fordulojan

[Poznaj slovenskú reč - TTSK (trnava-vuc.sk)](https://trnava-vuc.sk/poznaj-slovensku-rec/)

**Zhrnutie**

Súťaž vytvára priestor na neustále zlepšovanie sa v komunikácii v slovenskom jazyku, ale je na škodu klesajúci počet súťažiacich aj škôl v jednotlivých postupových kolách. Príčinou je dva roky trvajúce obdobie pandémie, klesajúci záujem žiakov, ale aj slabá motivácia a finančné, ale i morálne ohodnotenie učiteľov, ktorí sa venujú žiakom nad rámec svojich vyučovacích povinností.

Celoštátna odborná komisia konštatovala zistené nedostatky postupových kôl z jednotlivých krajov:

* v jednotlivých kategóriách klesá záujem o súťaž,
* v základných a stredných školách absentuje propagovanie súťaže,
* vo 4. kategórii naďalej stagnuje počet súťažiacich,
* do 1. kategórie súťaže sa hlási málo základných škôl s  1 – 4., resp. 1 – 5. ročníkmi,
* základné školy a gymnáziá s 8-ročným študijným programom nevyužívajú možnosť väčšieho zastúpenia v okresnom kole (pozri ods. 2 bod b) Čl. 6 OP),
* stredné školy nevyužívajú možnosť väčšieho zastúpenia v okresných, resp. v krajských kolách (pozri ods. 3 body b) a d) Čl. 6 OP),
* pedagógovia, ktorí pripravujú žiakov na súťaž, nevyužívajú možnosť zúčastniť sa priebehu súťaže (nie sú prítomní v miestnosti, v ktorej sa realizuje samotná súťaž),
* súťažné úlohy v mnohých prípadoch nie sú vypracované v súlade s obsahovou náplňou súťaže (texty často nie sú žánrovo vhodné, sú náročné, nie sú primerané veku súťažiacich, prevyšujú rozsah určený obsahovou náplňou, témy nie sú zadefinované v súlade s komunikačnými témami ŠVP, pri témach sa určuje nad rámec obsahovej náplne aj slohový postup a slohový útvar),
* organizátori pri riadení samotnej súťaže nepostupujú v súlade s organizačným poriadkom a obsahovou náplňou súťaže (napr. nedodržanie časového limitu pri príprave jednotlivých úloh, resp. nedodržanie časového limitu pri ústnom prejave),
* nie je zaručená objektivita poroty (napr. porota má menej ako troch členov, členom poroty je učiteľ zo školy, z ktorej je žiak medzi súťažiacimi),
* odborné poroty pri hodnotení výkonov súťažiacich nie vždy postupujú v súlade s obsahovou náplňou súťaže (napr. strhávanie bodov za nedodržanie časového limitu pri ústnom prejave),
* záväzné prihlášky a súhlasy dotknutých osôb sú nekompletné, v mnohých prípadoch sú nepresne, nečitateľne vyplnené.

Členovia odborných komisií a odborných porôt všetkých postupových kôl vysoko hodnotili prácu pedagógov, ktorí sa venujú príprave žiakov na súťaž Poznaj slovenskú reč, ich prístup k práci a k vyučovaniu slovenského jazyka a slovenskej literatúry. Za výkonmi súťažiacich vidieť systematickú prípravu, prácu aj mimo vyučovania.

42. ročník súťaže Poznaj slovenskú reč mal kvalitnú úroveň aj zásluhou organizátorov. Za kvalitné personálne, materiálne, organizačné a obsahové zabezpečenie súťaže patrí vďaka všetkým organizátorom školských, okresných a krajských kôl, centrám voľného času, Regionálnemu úradu školskej správy v Bratislave, Trnave, Nitre, Banskej Bystrici a Košiciach.

**Odporúčania Celoštátnej odbornej komisie súťaže Poznaj slovenskú reč**

1. V spolupráci s odborom podpory mládeže Národného inštitútu vzdelávania a mládeže a sekciou národnostného a celoživotného vzdelávania odboru rozvoja národnostného školstva Ministerstva školstva, vedy, výskumu a športu Slovenskej republiky hľadať organizátora súťaže.
2. Na ďalšom zasadnutí celoštátnej odbornej komisie prerokovať organizačný poriadok a obsahovú náplň súťaže aktualizované v zmysle smernice č. 58/2021, ktorou sa mení a dopĺňa smernica č. 23/2017 o súťažiach.
3. Na ďalšom zasadnutí celoštátnej odbornej komisie prerokovať pripomienky pedagógov k obsahovej náplni jednotlivých kategórií, pripraviť návrh realizácie súťaže prezenčnou, dištančnou aj kombinovanou formou.
4. Organizovať odborný seminár pre organizátorov, odborné komisie a porotcov postupových kôl a kategórií súťaže.
5. Organizovať krajské kolá v jednotlivých krajoch v rovnakom termíne.
6. Vypracovať usmernenie k vypracovaniu súťažných úloh.
7. Uvažovať o možnosti centrálneho vypracovania súťažných úloh aj pre nižšie postupové kolá, podobne ako v prípade súťažných úloh pre krajské kolá.
8. V spolupráci s regionálnymi úradmi školskej správy účinnejšie informovať školy o zmenách v súťaži.
9. Monitorovať dodržiavanie organizačného poriadku a obsahovej náplne súťaže v postupových kolách.
10. Delegovať členov celoštátnej odbornej komisie do odborných porôt na okresné a krajské postupové kolá súťaže Poznaj slovenskú reč na základe požiadaviek regionálnych úradov školskej správy.
11. Prehodnotiť nízku účasť základných škôl s ročníkmi 1 – 4 a žiakov učebných odborov stredných odborných škôl.
12. Efektívnejšie propagovať súťaž v základných školách s ročníkmi 1 – 4 a stredných odborných školách.
13. Prehodnotiť stagnujúcu účasť žiakov gymnázií a stredných odborných škôl, resp. lepšie propagovať súťaž v týchto školách okresnými úradmi v sídlach krajov.
14. Zosúladiť termíny postupových kôl súťaže v jednotlivých okresoch a krajoch.
15. Zosúladiť termíny postupových kôl súťaže s národnými meraniami.
16. Uvažovať o realizovaní celoštátneho kola súťaže v skoršom termíne.
17. Zosúladiť termín celoštátneho kola súťaže s ostatnými súťažami na národnej úrovni.
18. Pokračovať v propagácii súťaže v printových a elektronických médiách.

Bratislava 12. júla 2022 PaedDr. Anita Halászová

predseda Celoštátnej odbornej komisie súťaže Poznaj slovenskú reč

Národný inštitút vzdelávania a mládeže